***19:30*** er et norsk direktesendt aktualitetsprogram som gikk på TVNorge i 2004 med Svein Tore Bergestuen som programleder og Arne Sandvik som redaksjonsleder. Programmet ble sendt fire ganger i uka og skulle være kanalens store satsing det året, men ble avsluttet etter en sesong grunnet lave seertall.

Konsept og mottakelse
---------------------

*19:30* var et aktualitet- og debattprogram som tok mål av seg på ha en yngre stil enn tilsvarende programmer på NRK og TV 2. Satsingen var også et et ledd i kanalens strategi om å styrke kanalens nyhetsatsing.

Til tross for heftig markedsføring opplevde programmet raskt en kraftig seerflukt. Det ble derfor tatt av skjermen i april samme år etter å ha gått 10 uker. TVNorge skrev kontrakt med produksjonsselskapet MTV Mastiff om produksjon av 96 programmer. Bare 40 ble sendt før programmet ble fjernet. Ifølge VG hadde ingen egenproduksjon gått så dårlig på TVNorge frem til da. TVNorges programdirektør Eivind Landsverk mente seg fornøyd med innholdet i sendingene og programlederen, men konstaterte samtidig at TVNorge-seerne ikke ville ha den typen programmer ennå.

### Seertall

Premieren ble sett av 100 000, men de falt raskt til et gjennomsnitt på 56 000 de første ukene. I februar og mars lå de flere ganger så lavt som 26 000. TVNorge hadde som mål at programmet skulle stabilisere seg på minst 100 000 seere, men programmet greide etter premieren kun å oppnå 74 000 på det meste – og 25 000 på det verste.

De lave seertallene førte til at radioduoen *Are & Odin* i NRKs P3 startet en støtteaksjon for programlederen i håp om å øke seertallene for sin tidligere kollega. I flere programmer kjørte de egne trailere, hvor de oppfordrer lytterne til å skru på TVNorge på hverdager for å se *19.30*. «Petreduoen» begrunnet sin aksjon med at de ville se hvor stor påvirkningskraft de egentlig har på sine lyttere. De ville også vise sin protest mot det de mente var lite storsinn og medmenneskelighet kanalene imellom. «De ferskeste lyttertallene viste at vi hadde rundt 110 000 lyttere. Hvis halvparten av disse lar seg overbevise til å se "19.30", så vil Tynning-Bergestuen komme opp i 100 000 seere. Det er litt for å hjelpe ham, men også for å sjekke vår egen påvirkningsevne».

### Anmelderne

*Dagbladets* anmelder gav programmet terningkast to og skrev: «Vi tror neppe Tynning-Bergestuens 19.30 overlever så lenge, men debuten var tross alt i Norge, landet uten særlig store egne hendelsesnyheter på en vanlig mandag i februar».

Kontroversielt innslag
----------------------

I midten av mars viste programmet usladdede bilder av munnsex fra en hardpornofilm. Bakgrunnen for innslaget kom i forbindelse med en studiodebatt om hva som skulle tillates av pornograf i Norge. Programlederen viste derfor både eksempler på lovlig og ulovlig pornografi. Det ble like etter spekulert i at Bergstuen viste klippene for å skape blest rundt sitt program på grunn av de lave seertallene, men dette ble avvist av programlederen selv. Organisasjonen Familie & Medier klagde det pornografiske innslaget inn for Statens Medieforvaltning da de mente det var ulovlig å vise.

Referanser
----------

1. ↑  «SVIKTER 19.30». *Dagbladet*. 21. februar 2004. Besøkt 11. mai 2009.
2. ↑  «SVEIN TORE BERGESTUENS debattprogram «19.30» er tatt av». *Dagbladet*. 4. mai 2004. Besøkt 11. mai 2009.
3. ↑  «Debatt-flopp for TV-Norge». *VG*. 12. mars 2004. Besøkt 11. mars 2009.
4. ↑
5. ↑  «SVIKTER 19.30». *Dagbladet*. 21. februar 2004. Besøkt 11. mai 2009. «*Etter ei uke på lufta har bare 56 000 seere i gjennomsnitt sett det nye debatt- og aktualitetsprogrammet.*»
6. ↑  «TV-Norges storsatsning sliter». *Nettavisen*. 27. februar 2004. Arkivert fra originalen 13. september 2004. Besøkt 11. mai 2009. «*Debattprogrammet "19.30" hadde bare 26.000 seere på onsdag. Dermed slår såpeserien "Glamour" og den endeløse repriseserien "'Steg for Steg" storsatsningen fra TVNorge ned i støvlene.*»
7. ↑  «Debatt-flopp for TV-Norge». *VG*. 12. mars 2004. Besøkt 11. mars 2009. «*Seertallene for TVNorges «19.30» faller rett til bunns. Svein Tore Tynning-Bergestuen (bildet) hadde onsdag kveld bare 25000 seere.*»
8. ↑  «Siste sjanse for debattflopp». *Nettavisen*. 24. mars 2004. Arkivert fra originalen 12. september 2004. Besøkt 11. mai 2009. «*TVNorge hatt som mål at 19.30 skulle stabilisere seg på minst 100.000 seere*»
9. ↑  «Støtteaksjon for TVNorge-fiasko». *Aftenposten*. 25. mars 2004. Besøkt 11. mai 2009. «*TVNorges nye aktualitetsprogram, "19.30" har til nå vært en seermessig fiasko. Nå har Petreduoen Are & Odin i NRK startet støtteaksjon for programlederen Svein Tore Tynning-Bergestuen.*»
10. ↑
11. ↑  «TVNorge viste munnsex på direkten». *VG*. 18. mai 2004. Besøkt 11. april 2009.
12. ↑  «Klager på TVNorge-porno». *Aftenposten*. 26. mars 2004. Besøkt 11. mai 2009.